Живко Тодоров: Ще разчитаме на широка подкрепа, без договорки - Телевизия Европа
Живко Тодоров: Ще разчитаме на широка...
Живко Тодоров: Ще разчитаме на широка подкрепа, без договорки
Кандидатът за кмет на ГЕРБ в община Стара Загора Живко Тодоров отива на балотаж. Той спечели доверието на 45% от избирателите и дължи високата подкрепа на позитивната кампания, на почтеността и на диалога с хората.
„През последния месец работихме много усърдно, за да се срещнем с повече хора. Стиснахме ръцете на над 25 000 старозагорци, чухме техните проблеми и успяхме да предложим решение за тези проблеми“ – каза кандидатът за кмет на община Стара Загора, издигнат от управляващата партия. Тодоров заяви, че ще остане верен на позитивния тон на кампанията на ГЕРБ в Стара Загора и ще разчита на широка подкрепа, защото кметът трябва да бъде кмет на цялата община. „Ще излезем с открито лице да поискаме подкрепата на хората и да разширим резултата, който постигнахме на първи тур, без договорки и без да участваме в уредени мачове“ – категоричен бе кандидатът за кмет. Негов опонент на втори тур е кандидатът на БСП Бойчо Биволарски, който събра около 19%.
„Поздравявам г-н Биволарски за усилията му. Очаквахме предварително балотаж с него, готвихме се за това. Знаехме, че ни трябваше малко и сме сигурни, че ще го постигнем“ – каза още най-младият кандидат за кмет. „Неведнъж съм казвал, че няма млади и стари, а можещи и неможещи и смятам, че младостта често помага, защото носи много мотивация, енергия и заряд“ – убеден е Живко Тодоров.
Той благодари на избирателите за голямата подкрепа, която са дали и на кандидатите за общински съветници на ГЕРБ. От 51 мандата те печелят 23, но бъдещият кмет ще разчита на подкрепата на всички, защото решенията, които се вземат, са от интерес на цялата община.